Kohtuasi C‑342/14

X-Steuerberatungsgesellschaft

versus

Finanzamt Hannover-Nord

(eelotsusetaotlus, mille on esitanud Bundesfinanzhof)

„Eelotsusetaotlus — Kutsekvalifikatsiooni tunnustamine — Direktiiv 2005/36/EÜ — Artikkel 5 — Teenuste osutamise vabadus — Direktiiv 2006/123/EÜ — Artikkel 16 ja artikli 17 punkt 6 — ELTL artikkel 56 — Ühes liikmesriigis asutatud maksunõustamisega tegelev äriühing, mis osutab teenuseid teises liikmesriigis — Liikmesriigi õigusnormid, mis nõuavad maksunõustamisega tegelevate äriühingute registreerimist ja tunnustamist”

Kokkuvõte – Euroopa Kohtu otsus (neljas koda), 17. detsember 2015

Teenuste osutamise vabadus — Piirangud — Majandustegevuse raames abi osutamine maksuasjades — Siseriiklikud õigusnormid, mis piiravad teenuste vaba osutamist maksunõustamisega tegeleval äriühingul, kes on asutatud teises liikmesriigis ja kelle tegevus ei ole seal reguleeritud — Selle äriühingu või tema nimel tegutsevate isikute omandatud kvalifikatsiooni arvesse võtmata jätmine — Lubamatus

(ELTL artikkel 56)

ELTL artiklit 56 tuleb tõlgendada nii, et sellega on vastuolus, kui liikmesriigi õigusnormid, millega on määratud kindlaks majandustegevuse raames maksuasjades abi osutamise tegevuse alustamise tingimused, piiravad teenuste vaba osutamist maksunõustamisega tegeleval äriühingul, mis on asutatud sellise teise liikmesriigi õigusnormide kohaselt, kus see äriühing on asutatud, ja kes koostab selles teises liikmesriigis, kus maksunõustamisalane tegevus ei ole reguleeritud, maksudeklaratsiooni esimeses liikmesriigis asuvale teenusesaajale ja esitab maksudeklaratsiooni selle liikmesriigi maksuasutusele, ilma et kvalifikatsiooni, mille see äriühingu või tema nimel majandustegevuse raames maksualase abi teenuseid osutavad füüsilised isikud on teistes liikmesriikides omandanud, tunnustataks vastavalt selle tegelikule väärtusele ja võetaks nõuetekohaselt arvesse.

Kuna nende õigusnormide kohaselt on selleks, et maksunõustamisega tegelev äriühing võiks osutada majandustegevuse raames abi maksuasjades, kehtestatud eelneva loa saamise kord, kusjuures loa saamine sõltub omakorda äriühingu juhtide sobivast kutsekvalifikatsioonist, keelavad need õigusnormid osutada liikmesriigis, kus selle tegevuse alustamine on reguleeritud, teenuseid maksunõustamisega tegeleval äriühingul, mis on asutatud teises liikmesriigis, kus tal on lubatud tegutseda sellel tegevusalal ja kus see ei ole reguleeritud. Kuigi sellised eesmärgid nagu maksustamise vältimise ärahoidmine ja tarbijakaitse võivad õigustada teenuste osutamise vabaduse piirangut, peavad kõnealused õigusnormid siiski võimaldama tunnustada majandustegevuse raames maksuasjades abi osutamise alast kvalifikatsiooni, mille teenuseosutaja või tema nimel tegutsevad isikud on omandanud teises liikmesriigis, vastavalt selle tegelikule väärtusele ning võtta seda nõuetekohaselt arvesse.

Majandustegevuse raames maksualase abi teenuste osutajale pandud kohustus esitada selle liikmesriigi ametiasutustele, kus majandustegevuse raames maksuasjades abi osutamise tegevuse alustamine on reguleeritud ja kus teenusosutaja kavatseb selliseid teenuseid osutada, lihtsalt eelnev teade oma sellealase kavatsuse kohta, ei lähe üldjuhul kaugemale sellest, mis on vajalik, et saavutada maksustamise vältimise ärahoidmise ja tarbijakaitse eesmärke. Selline kohustus võimaldab ametiasutustel kontrollida kvalifikatsiooni, mille teenuseosutaja või tema nimel teenust osutavad füüsilised isikud on teistes liikmesriikides omandanud – sealhulgas ka kogemuse teel – selles konkreetses maksuvaldkonnas, milles teenusosutaja kavatseb tegutseda.

(vt punktid 49, 53, 55, 56, 60 ja resolutsioon)